REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/255-21

27. jun 2021.godine

B e o g r a d

ZAPISNIK

18. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 21. JUNA 2021. GODINE

 Sednica je počela u 11 časova i 2 minuta.

 Sednicom je predsedavao Veroljub Arsić, predsednik Odbora.

 Pored predsednika, sednici su prisustvovali članovi Odbora:

Vesna Stambolić, Snežana Petrović, Nataša Ljubišić, Ana Beloica, Ivana Popović, Snežana Paunović i Uglješa Marković.

 Sednici su prisustvovali zamenici članova Odbora: Branimir Jovanović (zamenik člana Odbora Jasmine Karanac), Nenad Krstić (zamenik člana Odbora Tihomira Petkovića), Mirela Radenković (zamenik člana Odbora Aleksandre Tomić), Miloš Banđur (zamenik člana Odbora Krste Janjuševića), Sonja Vlahović (zamenik člana Odbora Zorana Tomića) i Slavenko Unković (zamenik člana Odbora Vojislava Vujića).

 Sednici nisu prisustvovali članovi Odbora: Dragomir Karić­, Olivera Nedeljković i Ilija Životić, niti njihovi zamenici.

 Sednici su, na poziv predsednika, prisustvovali Aleksandar Starčević, pomoćnik ministra privrede i Željko Lalić, rukovodilac Grupe u Ministarstvu privrede.

 Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Predloga zakona o metrologiji u načelu, koji je podnela Vlada (broj 011-984/21 od 4.juna 2021.godine).

 Pre prelaska na rad prema utvrđenom dnevnom redu, Odbor je jednoglasno usvojio zapisnike 15. i 16. sednice Odbora.

Prva tačka: **Razmatranje Predloga zakona o metrologiji, u načelu**

 Odbor je razmotrio Predlog zakona o metrologiji u načelu i podneo Izveštaj Narodnoj skupštini.

 U uvodnim napomenama, Aleksandar Starčević, pomoćnik ministra privrede, istakao je da je metrologija nauka o merenjima i prisutna je u svim oblastima ljudskog delovanja, naročito o merenjima koji su u javnom interesu u oblasti zaštite zdravlja, opšte zaštite životne sredine, privrede i u transportu. Sva dostignuća u metrologiji se uvrđuju kroz kvantitet i kvalitet proizvoda usluga i raznim naučnim istraživanjima. Metrologija u Srbiji ima veoma dugu tradiciju. Zakonom o merama iz decembra 1873. godine, uveden je decimalni metarski sistem mera i obrazovno Odeljenje mera pri Ministarstvu finansija Kneževine Srbije, sa zadatkom da se stara u kontroli mera i poređenju premera. 1879. godine Srbija je pristupila Metarskoj konvenciji. To je jedna stara institucija u Srbiji i veoma je cenjena. Razlozi za izradu novog zakona su, pre svega, radi usklađivanja sa Zakonom o inspekcijskom nadzoru i Zakonom u upravnom postupku, koji su izmenjeni 2018. godine. Drugi razlog je da se radi overa svih merila, jer je Direkcija za mere i dragocene metale do sada radila overu samo onih merila koja niko nije hteo da overi. Tamo gde su postojala privatna preduzeća, Direkcija nije mogla da overava merila, a prema novom zakonskom predlogu, moći će sve da overava sve vrste merila koja podležu zakonskoj kontroli. Ukinuti su „povereni poslovi“, jer je ta odredba važećeg zakona stvarala probleme u praksi. Takođe, nema više ovlašćenih tela nego imenovanih za overavanje merila, čime se vrši usklađivanje sa principima imenovanja tela za ocenjivanje usaglašenosti iz Zakona o tehničkim zahtevima za proizvode i ocenjivanje usaglašenosti. Ukida se obaveza imenovanih tela za overavanje merila da cenovnike dostavljaju Ministarstvu privrede na saglasnost. Time će se omogućiti tržišno formiranje cene usluge overavanja merila i doprineti uspostavljanju tržišne konkurencije između tela koja obavljaju poslove overavanja merila. Predlogom zakona reguliše se oblast distribucije zakonskog vremena Republike Srbije, koja nije bila regulisana. Uvode se nove poslovne direkcije za merenje dragocenih metala i nova rešenja u oblasti nadzora metrologije. Ministrastvo privrede je formiralo radnu grupu koja je pristupila rešavanju novih ključnih izmena, izvršeno je usklađivanje sa zakonima o inspekcijskom nadzoru i upravnom postupku, imenovana tela za overavanja merila. Licence za overavanje merila su obavezne za sve koji rade u imenovanom telu. Predlogom zakona je predviđeno donošenje akta o osposobljenosti ili akreditaciji, koja je preduslov za imenovanje koje vrši Ministarstvo privrede. Direkcija će raditi sve žigove za sva merila. Nadzor u oblasti mertologije ili metrološki nadzor se pojačava na merilima, prethodno upakovanim proizvodima i mernim bocama koji se stavljaju na tržište, nadzor nad merilima u upotrebi, nadzor nad pravilnom upotrebom zakonskih mernih jedinica, ali i nadzor nad upotrebom zakonskog vremana u Republici Srbije, koji je nova aktivnost Direkcije u nadzoru. To vrši Direkcija u skladu sa propisima koji uređuju tržišni i inspekcijski nadzor. Predložena rešenja će najviše uticati na pravna lica koja podnose zahtev za imenovanje tela za overavanje merila, koja više neće morati da budu isključivo akreditovana, nego će moći da pribave akt o ospobljenosti od strane Direkcije i na osnovu toga da se kvalifikuju i postanu imenovana tela. Do sada smo imali cenovnike koje određuje država, a sad imamo slobodno formiranje cena, čime se smanjuju administartivne procedure, omogućava se formiranje tržišnih cena, odnosno konkurencija, na samom tržištu. Ministarstvo privrede kao nadležno ministrastvo preuzima nadležnost za sprovođenje postupka imenovanja tela za overavanja merila i vrši nadzor nad tim telima kojima je dala imenovanje. Direkcija za mere i dragocene metale će moći da overava sve vrste merila. Do sada je Direkcija overavala isključivo ona merila koja niko nije hteo da overi, a sada mogu da rade sva merila. To znači da će ubuduće imenovana tela za overavanje merila imati konkurenciju. Ono što je bitno za sve korisnike merila i merenja je da Zakon o metrologiji obezbeđuje proverljive rezultate, a to je bitno pre svega zbog potrošača, njihove bezbednosti i zdravlja. Ovde se radi, pre svega, o jednom tehničkom zakonu koji je bitan za našu privredu.

 U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

- u čemu je razlika između termina „povereni poslovi“ i „imenovanje tela“ i koji su razlozi za tu izmenu;

- šta je novo što Predlog zakona donosi korisnicima, koja je najvažnija izmena i šta donosi u odnosu na postojeće zakonsko rešenje;

- ako država nema kontrolu nad cenom, šta se događa ako neko ko je određen od strane države i dobio je licencu ili mu je povereno da vrši baždarenje ili merenje i kontrolu mernih instrumenata;

- ukoliko je neispravan instrument, da li će potrošači plaćati robu koju koriste, ili utrošenu vodu i električnu energiju;

- da li postoji mogućnost kontrole onih koji vrše overu da su uređaji ispravni i da propisno i tehnički rade.

 Ukazano je da svako baždarenje garantuje ispravnost jednog određenog uređaja žigom, pečatom ili na sličan način. Intencija Predloga zakona je da tržište određuje cenu. Izneto je mišljenje da Srbija nije kao tržište velika da bi mogla da napravi u svim oblastima gde se iziskuje ova procedura ozbiljnu konkurenciju koja bi na osnovu ponude i potražnje formirala cene na tržištu. U pitanju je javni posao za koji do sada nisu davana ovlašćenja privatnim preduzećima da sama određuju koliko će ta njihova usluga da košta i to može da bude ozbiljan problem.

 Upućena je sugestija da se predvidi mogućnost da država odredi maksimalne cene. Elektroprivreda naplaćuje baždarenja po njihovom cenovniku električnih brojila, a kad su u pitanju komunalna preduzeće oni pronalaze ko može da im baždari vodomere. To ne može da se prepusti isključivo tržištu, jer ćemo doći u situaciju da jedno ili dva pravna lica imaju licence i njima nije bitno kolika će da bude konkurencija između njih ako postoji dovoljan broj konzumenata.

 Izneta je primedba Ministarstvu privrede na odredbe Predloga zakona. Država privatnoj firmi davanjem licence poverava posao davanja javne isprave i normalno je da u jednoj takvoj situaciji država određuje koliko će ta javna isprava da košta. Da bi pravili zdravu konkurenciju, nije samo konkurencija po pitanju cene nego i po pitanju vremena, rokova, usluge kao i drugih ponuda. Tu je potrebno nadmetanje. Ocenjeno je da pojedine zakonske odredbe nose rizik pojave monopoloskog položaja na nekoj određenoj, ograničenoj teritoriji i izneto mišljenje da niko ne može da obavlja ni jedan javni posao, a da država nema kontrolu.

 Izneto je mišljenje da će građani koje žive u malim opštinama biti u nezavidnom položaju i imati problema oko ostvarivanja određenih prava i korišćenja određenih dobara. Potrebno je da se predvidi neki vid ograničenja i da se preispitaju odredbe o davanju ovlašćenja, i da se nađe najbolje rešenje da i država ostvaruje prihode.

 Predloženo je da Odbor podnese amandmane i koriguje Predlog zakona, u korist građana cele Srbije, kako bi se izbegli problemi do kojih bi došlo u nekim slabije razvijenim ili udaljenim opštinama, ukoliko ne postoji interes privatnih preduzeća za angažovanje u tim delovima zemlje.

 Izneto je mišljenje da ne bi trebalo da se potpuno odreknemo kontrole, jer nije izbor konzumenta da li to može, da li mu treba ili ne treba. On ima obavezu i na kraju uvek plati krajnji potrošač, a to je običan građanin. Mnoge firme su ulagale u svoje laboratorije u svoje kadrove da se ljudi obrazuju, steknu određene licence, određeno znanje. To je ozbiljna investicija koja o kojoj mora da se vodi računa, ali i da budu jasna pravila dok se ne stvori ambijent da u ovoj oblasti zaista postoji zdrava konkurencija.

 U odgovoru na postavljena pitanja, izneta mišljenja, predloge i sugestije, Aleksandar Starčević, pomoćnik ministra privrede, istakao je da u vezi poverenih poslova već određeni vremenski period postoji problem, jer država nekome poverava posao i taj posao se iskazuje u republičkim administrativnim taksama. To znači da firma koja vrši merenje bi taj novac morala da uplati u budžet i da joj iz budžeta naknadno ta usluga bude plaćena. Međutim, dešava se da privatne laboratorije naplaćuju samo taksu za prihvatanje obrade merila, a onda posebno naplaćuju održavanje, servisiranje. To se nije dobro pokazalo. Sad postoji overavanje vodomera po republičkim administrativnim taksama koje košta 150 dinara, a to nije realno. Direkcija je donela neke cenovnike, oni su usvojeni od strane Ministarstva finansija kao republička administartivna taksa i to se periodično ažurira. Sistem poverenih poslova se nije dobro pokazao, jer logično bi bilo da sve što se naplati kao taksa ide u budžet, a da privatnici nakon toga iz budžeta naplate uslugu. To tako ne funkcioniše i taj sistem nije mogao da se izmeni, pa je predviđeno imenovanje tela. Definiše se ispravnost merila tj. opseg, tip merila, periodika kontrolisanja, baždarenja i overavanja. U energetici u potrošnji električne energije ima dosta starih merila koja su van opsega, nisu overena, i EPS prebacuje odgovornost na potrošače. Što se tiče privrede, Ministarstvo privrede je zaduženo da merila budu ispravna i da se pravilnikom odredi periodiku pregleda. Prema Pravilniku, nema prvog overavanja, većina merila koja dolazi na tržište je već overena. Strujomeri se ne overavaju 12 godina. Posle 12 godina, to merilo nema mogućnost ponovnog overavanja, ne radi se baždarenje, već to merilo ima svoj vek od 12 godina. Kad se ugrađuje, stiže već overeno sa svima papirima. Kod starih merila koja su u opticaju, postoji mogućnost da država može da vrši kontrolu baš zbog toga da ne bi moglo da se dogodi da se neko sa nekim dogovori, jer Direkcija može sva merila da overi. Do sada je Direkcija bila ograničena i nije mogla da overava sva merila. Direkcija je po starom zakonu do 2010. godine radila sva overavanja, a posle 2010. godine je overavanje povereno ovlašćenim telima. Ovalašćena tela su radila sva overavanja, a država je bila u obavezi da omogući overavanja samo onih merila koje niko nije želeo da overi. Predlogom zakona je to izmenjeno i dato Direkciji, odnosno državi, da može da radi sve provere i sva overavanja. Jedno od rešenja je bilo da se daju minimalne cene, jer se pokazalo da je bitna minimalna cena (u nekim javnim nabavkama, tenderima, to se koristilo kao uslov, da ne može da se ide ispod neke minimalne cene). Ministarstvo se opredelilo za slobodno formiranje cene i davanje saglasnosti na cenovnike, što po novom zakonu neće imati. Rešenje koje je postojalo u republičkim administrativnim taksama nije funkcionisalo i nije donosilo rezultat. Cena za baždarenje vodomera je bila 150 dinara i tu cenu je Direkcija određivala. Za baždarenje kalorimetra određena je bila cena od 1000 dinara, dok je stvarna cena koju su naplaćivala ovlašćena tela bila oko 4000 dinara. Ljudi su plaćali taj iznos da bi imali overena merila. Ministarstvo privrede smatra da gde god ima dvoje učesnika na tržištu, postoji konkurencija oko ispitivanja i određivanja cene. Ideja Ministarstva nije bila da se cene regulišu. Svako ko posumnja da mu je uređaj neisprvan, ima pravo da prijavi Direkciji i Direkcija izvršava insekcijski pregled. Ako se utvrdi da je merilo neispravno, trošak ide na teret vlasnika merila. Ukoliko se ispostavi da je uređaj ispravan i radi, trošak ide na teret potrošača. To je metrološki nadzor i ta merila se kontrolišu.

 U diskusiji su učestvovali Veroljub Arsić, Miloš Banđur, Vesna Stambolić, Nenad Krstić i Snežana Paunović, kao i Aleksandar Starčević.

 Odbor je, u skladu sa članom 155. stav 2. Poslovnika Narodne skupštine, jednoglasno odlučio da predloži Narodnoj skupštini da prihvati Predlog zakona o metrologiji, u načelu.

 Za izvestioca Odbora na sednici Narodne skupštine određen je Veroljub Arsić, predsednik Odbora.

 Sednica je zaključena u 11 časova i 39 minuta.

 Sednica je prenošena u live stream-u i tonski snimana, a video zapis se nalazi na internet stranici Narodne skupštine.

 SEKRETAR PREDSEDNIK

 Aleksandra Balać Veroljub Arsić